b'\n_START_ARTICLE_\nEkscitotoksi\xc4\x8dnost\n_START_SECTION_\nMedicinski pomen\n_START_PARAGRAPH_\nEkscitotoksi\xc4\x8dnost je oz. je verjetno vpletena v razli\xc4\x8dna patolo\xc5\xa1ka stanja, med ostalim v po\xc5\xa1kodbo hrbtenja\xc4\x8de, travmati\xc4\x8dno po\xc5\xa1kodbo mo\xc5\xbeganov, mo\xc5\xbegansko kap, izgubo sluha (preko prevelike izpostavljenosti hrupu ali ototoksi\xc4\x8dnosti), epilepsijo, hipoglikemijo ter v \xc5\xa1tevilne nevrodegenerativne bolezni osrednjega \xc5\xbeiv\xc4\x8devja, kot so multipla skleroza, Alzheimerjeva bolezen, amiotrofi\xc4\x8dna lateralna skleroza (ALS), Parkinsonova bolezen, alkoholizem in z njim povezan odtegnitveni sindrom ter Huntingtonova bolezen._NEWLINE_Ekscitoksi\xc4\x8dnost lahko spro\xc5\xbeijo \xc5\xa1tevilni okoljski toksini. Primera tega sta domoi\xc4\x8dna kislina, zaradi katere je pri\xc5\xa1lo do epidemije hudih du\xc5\xa1evnih in nevrolo\xc5\xa1kih motenj v Novi Fundlandiji leta 1987 zaradi zau\xc5\xbeitja tamkaj\xc5\xa1njih \xc5\xa1koljk, ter metilamino alanin, ki je pri prebivalcih otoka Guam ve\xc4\x8d let povzro\xc4\x8dal sindrom, ki je vklju\xc4\x8deval demenco, Parkinsonovo bolezen in ohromitev (paralizo), zaradi u\xc5\xbeivanja semen tamkaj\xc5\xa1njih sagovcev._NEWLINE_Natrijev glutamat (MSG), ki daje mesni okus (umami), je verjetno vzrok za \xc5\xa1tevilne primere t. i.\xc2\xa0\xc2\xbbsindroma kitajskih restavracij\xc2\xab, ki vklju\xc4\x8duje ob\xc4\x8dutke otopelosti, mravljin\xc4\x8denja, toplote in \xc5\xa1ibkosti, napetost obraznih mi\xc5\xa1ic, bole\xc4\x8dino v prsih, glavobol, slabost, tahikardijo (pospe\xc5\xa1eno bitje srca), bronhospazem (zo\xc5\xbeenje svetline bronhov) pri asmatikih in \xc5\xa1ibkost. Kljub mnogim raziskavam je u\xc4\x8dinek MSG-ja \xc5\xa1e vedno predmet razprav, Urad za prehrano in zdravila (FDA) pa ga ozna\xc4\x8duje za na\xc4\x8deloma varen prehranski dodatek.'